Byna 28% van spesies kan verdwynLemurs is ook op die lys van bedreigde spesies. (Foto: IUCN) Die wêreld sal Saterdag ŉ bygewerkte rooilys van bedreigde spesies, die gesaghebbende katalogus van hoeveel van die aarde se diere- en plantspesies weens mense se bedrywighede op die rand van uitsterwing is, te siene kry. Kenners verbonde aan die Wêreldbewaringsunie (IUCN), wat tans ŉ internasionale kongres in die Franse stad Marseille hou, het die afgelope halfeeu byna 135 000 spesies geassesseer en byna 28% daarvan loop tans die gevaar om vir ewig van die aardbol te verdwyn. ŉ Verlies aan habitat, oorbenutting en onwettige handel laat wildlewebevolkings wêreldwyd steier, maar wetenskaplikes sê hulle is ook bekommerd oor die toenemende bedreiging wat aardverwarming inhou. Craig Hilton-Taylor, hoof van die IUCN se rooilys-eenheid, sê indien die situasie só voortgaan, kan die wêreld binnekort ŉ enorme krisis op hande hê. Verskeie spesies wêreldwyd sou ongetwyfeld uitgesterf het as dit nie vir die rooilys was nie. Hilton-Taylor sê dit plaas die soeklig op byvoorbeeld die lot van die Arabiese gemsbok. Sommige van die diere is vroeër uit die wildernis geneem, in aanhouding geteel en daarna weer vrygelaat. Hulle floreer nou. Klimaatsverandering word nie dikwels as rede voorgehou vir die oorsaak van sommige spesies se uitsterwing nie. Hilton-Taylor sê met byvoorbeeld ysbere is dit ooglopend watter uitwerking dit op die diere kan hê, maar dit is veel moeiliker met ander megafauna om die uitwerking van klimaatsverandering te bepaal. Daar is bewyse dat klimaatsverandering verantwoordelik is vir al hoe meer en al hoe feller veldbrande, maar wanneer kenners bedreigings vir ŉ spesie aandui, word “verhoogde voorkoms van brande” in dié geval as rede – en nie klimaatsverandering nie – opgeteken, sê hy.